Zagreb, 16. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa **dužnosnika Josipa Petkovića Fajnika, općinskog načelnika Općine Krašić,** na 122. sjednici, održanoj 16. travnja 2021., donosi sljedeću

**ODLUKU**

1. **Postupak za odlučivanje o sukobu interesa protiv dužnosnika Josipa Petkovića Fajnika, općinskog načelnika Općine Krašić, neće se pokrenuti, obzirom da istodobno obavljanje funkcije predsjednika Turističke zajednice Općine Krašić proizlazi iz obnašanja dužnosti općinskog načelnika Općine Krašić, a odlučivanje o dodjeli sredstava Općine Krašić toj pravnoj osobi radi ostvarivanja javne svrhe promicanja i razvoja turizma, ne upućuje na povredu neke od odredbi ZSSI-a.**
2. **U odnosu na okolnost upravljanja obrtom H.O.LZ., u vlasništvu dužnosnika, za vrijeme obnašanja dužnosti općinskog načelnika Općine Krašić, iz podataka obrtnog registra proizlazi da je prije stupanja na dužnost dužnosnik prenio pravo upravljanja tim obrtom na poslovođu, slijedom čega nisu utvrđene okolnosti koje bi ukazivale na moguću povredu članka 14. stavka 1. ZSSI-a.**

Obrazloženje

U Povjerenstvu je pod brojem 711-U-4313-P-360/19-01-3 dana 23. prosinca 2019. zaprimljena anonimna prijava mogućeg sukoba interesa podnesena protiv dužnosnika Josipa Petkovića Fajnika, općinskog načelnika Općine Krašić, povodom koje se vodi predmet P-360/19.

U prijavi se navodi da navedeni dužnosnik obnaša dužnost općinskog načelnika Općine Krašić te da istodobno obavlja funkciju predsjednika Turističke zajednice Općine Krašić kao i da odlučuje o dodjeli sredstava za rad navedene Turističke zajednice. Nadalje se navodi da obrt H.O.LZ., u vlasništvu dužnosnika, ima poslovođu od kolovoza 2019., te da bi trebalo provjeriti je li isti obrt u ranijem razdoblju 2011. – 2018. imao poslovođu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je dužnosnik Josip Petković Fajnik povodom obnašanja dužnosti općinskog načelnika Općine Krašić obvezan postupati sukladno odredbama ZSSI-a.

Povjerenstvo je radi stjecanja vlastitih saznanja mogućeg sukoba interesa izvršilo uvid u podatke Obrtnog registra te je utvrdilo da je dužnosnik Josip Petković Fajnik, vlasnik obrta H.O.L.Z. trgovina, prijevoz i posredovanje, MBO: 91657458, a da je kao poslovođa navedenog obrta upisana ………………...

Usporedbom podataka iz podnesenih izvješća o imovinskom stanju dužnosnika s podacima Obrtnog registra, utvrđeno je da je ……………. bračni drug dužnosnika Josipa Petkovića Fajnika.

Nadalje, Povjerenstvo je dopisom Broj: 711-I-34-P-360-19/20-02-17 od 8. siječnja 2020. od Zagrebačke županije, Upravnog odjela za gospodarstvo, Ispostave Jastrebarsko, zatražilo dostavu dokumenta kojim je Josip Petković Fajnik, prenio vođenje poslova na ………………., a na temelju kojeg je navedena upisana kao poslovođa toga obrta.

Navedeno upravno tijelo Zagrebačke županije je dopisom KLASA: 034-04/20-05/02, URBROJ: 238/1-10-1-03/2-20-2 od 14. siječnja 2020. dostavilo izvadak iz Obrtnog registra za obrt H.O.L.Z. trgovina, prijevoz i poslovanje, za koji se u dopisu navodi kako je iz istog vidljivo da je ………………….. od 23. lipnja 2009. upisana kao poslovođa tog obrta.

Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Prema stavku 2. član obitelji dužnosnika u smislu tog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima. Člankom 4. stavkom 4. ZSSI-a propisano je da su obrtnici poslovni subjekti.

Člankom 4. stavkom 1. Zakona o turističkim zajednicama i promicanju hrvatskog turizma („Narodne novine“, broj 52/19. i 42/20.) propisano je da se turističke zajednice organizacije koje djeluju po načelu destinacijskog menadžmenta, a osnivaju se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Sukladno članku 5. stavku 1. navedenog Zakona, lokalna turistička zajednica osnovana kao lokalna destinacijska menadžment organizacija može se osnovati za područje jedne ili više jedinica lokalne samouprave, otoka, rivijere ili slične prostorne cjeline.

Prema članku 20. stavku 2. Zakona dužnost predsjednika lokalne i regionalne turističke zajednice obnaša općinski načelnik ili gradonačelnik odnosno župan, ovisno o jedinici lokalne odnosno područne (regionalne) samouprave za područje koje je turistička zajednica osnovana. Predsjednik turističke zajednice predstavlja turističku zajednicu.

Člankom 25. stavkom 2. istog Zakona propisano je da lokalnu turističku zajednicu osnivaju njezini članovi, a pripremne radnje za osnivanje lokalne turističke zajednice i sazivanje osnivačke skupštine obavlja općinski načelnik ili gradonačelnik u suradnji s regionalnom turističkom zajednicom.

Člankom 26. stavkom 2. Zakona propisano je da lokalne turističke zajednice surađuju s tijelima jedinica lokalne samouprave aktivnostima dogovaranja zajedničkog korištenje sredstava turističke pristojbe koja se doznačuju jedinici/jedinicama lokalne samouprave za poboljšanje uvjeta boravka turista, surađivanja u izradi planova razvoja turizma u jedinici/jedinicama lokalne samouprave, najkasnije do roka utvrđenog posebnim propisima za donošenje proračuna jedinice lokalne samouprave, praćenja turističkog promete te prijave i odjave turista, surađivanja pri odlučivanju o radnom vremenu ugostiteljskih objekata sukladno posebnim propisima koji uređuju ugostiteljsku djelatnost te drugim pitanjima vezanim uz razvoj turizma.

Člankom 28. Zakona o obrtu („Narodne novine“, broj 143/13., 127!9. i 41/20.) propisano je da obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika.

Vezano za okolnost obnašanja dužnost općinskog načelnika Općine Krašić te istodobnog obavljanja funkcije predsjednika Turističke zajednice Općine Krašić, iz odredbi Zakona o turističkim zajednicama i promicanju hrvatskog turizma proizlazi da je dužnosnik povodom obnašanja dužnosti općinskog načelnika Općine Krašić po položaju ujedno i predsjednik Turističke zajednice Općine Krašić.

Razmatrajući razloge i svrhu osnivanja turističke zajednice, kao pravne osobe sui generis osnovane radi promicanja i razvoja hrvatskog turizma na području iste Općine, te zadaće i ovlasti predsjednika turističke zajednice u osnivanju i zastupanju turističke zajednice, nesporno se radi o obavljanju druge javne funkcije, pri čemu u ovome slučaju obavljanje te funkcije nije nespojivo s obnašanjem dužnosti općinskog načelnika, već upravo suprotno, na temelju izričite zakonske odredbe proizlazi iz obnašanja navedene dužnosti i time predstavlja zakonom dopuštenu iznimku u odnosu na zabranu propisanu člankom 13. stavkom 1. ZSSI-a.

Nadalje, iz navedenog razloga niti odlučivanje o dodjeli sredstava Općine Krašić za rad Turističke zajednice Općine Krašić ne može biti promatrano u kontekstu moguće povrede ZSSI-a, jer se ista dodjeljuju u svrhu promicanja i razvoja turizma na području te Općine, što je u javnom interesu Općine Krašić, o čemu su, sukladno zakonskim odredbama, međusobno dužni surađivati Općina Krašić i Turistička zajednica Općine Krašić.

U odnosu na okolnost osobnog vođenja obrta H.O.L.Z. trgovina, prijevoz i poslovanje, ističe se da se posao vođenja obrta smatra obavljanjem poslova upravljanja iz članka 14. stavka 1. ZSSI-a, stoga dužnosnik Josip Petković Fajnik ne može u smislu navedene zakonske odredbe za vrijeme obnašanja dužnosti općinskog načelnika Općine Krašić obavljati poslove upravljanja tim obrtom, već je dužan poslove upravljanja u tom poslovnom subjektu prenijeti na poslovođu.

Obzirom da ZSSI u svojim odredbama ne propisuje zabranu da dužnosnik prenese pravo upravljanja obrtom na člana svoje obitelji, poslovođa obrta na kojeg dužnosnik prenosi pravo upravljanja obrtom može biti i član obitelji dužnosnika iz članka 4. stavka 2. ZSSI-a, odnosno njegov bračni drug.

Imajući u vidu kako iz podataka Obrtnog registra proizlazi da je dužnosnik još 2009. prenio pravo vođenja obrta H.O.L.Z. trgovina, prijevoz i poslovanje na svoju suprugu, te da od tada nije bilo drugih promjena u Obrtnom registru u pogledu vođenja predmetnog obrta, nisu utvrđene okolnosti koje bi upućivale na moguću povredu članka 14. stavka 1. ZSSI-a.

Međutim, kako dužnosnik u izvješćima koja je podnosio Povjerenstvu nije navodio podatak da je vlasnik navedenog obrta, Povjerenstvo će provesti postupak redovite provjere podataka iz izvješća o imovinskom stanju dužnosnika, u kojem postupku će dužnosnika pozvati da obrazloži ovaj nesklad, ukoliko isti u tom postupku bude utvrđen. Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Josip Petković Fajnik, elektronička dostava
2. Objava na internetskoj stranici Povjerenstva
3. Pismohrana